CELEX: 62017TN0088
Language: sk
Date: 2017-02-13 00:00:00
Title: Vec T-88/17: Žaloba podaná 13. februára 2017 – Španielsko/Komisia

27.3.2017   
            
            
               SK
            
            
               Úradný vestník Európskej únie
            
            
               C 95/25
            
         Žaloba podaná 13. februára 2017 – Španielsko/Komisia
   (Vec T-88/17)
   (2017/C 095/33)
   Jazyk konania: španielčina
   
      Účastníci konania
   
   
      Žalobca: Španielske kráľovstvo (v zastúpení: M. Sampol Pucurull a M. García-Valdecasas Dorrego, splnomocnení zástupcovia)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               čiastočne zrušil vykonávacie rozhodnutie Komisie (EÚ) 2016/2113 z 30. novembra 2016 o schválení účtov platobných agentúr členských štátov, pokiaľ ide o výdavky financované z Európskeho poľnohospodárskeho fondu pre rozvoj vidieka (EPFRV) v poslednom roku čerpania z EPFRV v programovom období 2007 – 2013 (16. október 2014 – 31. december 2015), na základe ktorého, pokiaľ ide o platobnú agentúru v Estremadure, nebola nahradená suma 5 364 682,52 eura,
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobca uvádza dva žalobné dôvody.
   
               1.
            
            
               Prvý žalobný dôvod je založený na porušení článku 69 nariadenia Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. EÚ L 277, 2005, s. 1) zmeneného a doplneného nariadením Rady (ES) č. 473/2009 z 25. mája 2009 (Ú. v. EÚ L 144, 2009, s. 3), keďže nedovoľuje odpočítanie sumy 5 364 682,52 eura (nevyužiteľné sumy), pokiaľ ide o účtované výdavky financované Európskym poľnohospodárskym fondom pre rozvoj vidieka (EPFRV) v poslednom roku programového obdobia 2007 – 2013 EPFRV.
            
         
               2.
            
            
               Druhý žalobný dôvod, uvádzaný subsidiárne pre prípad, že Všeobecný súd usúdi, že nedošlo k porušeniu článku 69 nariadenia (ES) č. 1698/2005, je založený na úvahe, že postup žalovanej bol svojvoľný, keďže prekročila hranice diskrečnej právomoci a navyše porušila zásadu legitímnej dôvery.